|  |  |
| --- | --- |
| **Eveniment:** | **Ședință COMISIE MIXTĂ DE DIALOG PRIVIND SISTEMUL PENITENCIAR** |
| **Locație:** | Ministerul Justiției |
| **Data:** | 29.10.2024 |
| **Ora:** | 11.00 |
| **Participanți:** | Dl. George Cătălin ȘERBAN, secretar de stat, președinte Comisie Dna. Raluca CREMENESCU, consilier ministruDna. Silvia CHITICARU, director, DE-MJDl. Marius Aurelian NICOLAE, director, DRU-MJDna. Anca MIHALACHE, polițist de penitenciare, DRU-MJDna. Ileana PETRE, personal de specialitate asimilat judecătorilor și procurorilorDl. Leonard ANGHEL, manager public, UMP-MJDl. Dan HALCHIN, director general, ANPDna. Ioana MORAR, director general adjunct, ANPDl. Cătălin LUNCAȘU, director general adjunct, ANPDl. Mihai MOCANU, director, DJ-ANPDl. Florian TUDOROIU, director, DMRU - ANPDl. Florin STOICA, secretar general, Sindicatul Național al Polițiștilor de Penitenciare Dl. Cosmin DOROBANȚU, președinte, Federația Sindicatelor din Administrația Națională a PenitenciarelorDl. Adrian GRIGOROIU, președinte sindicat Echitas Penitenciar TârgșorDl. Florin ȘCHIOPU, președinte, Federația Sindicatelor din Sistemul PenitenciarDl. Daniel PASC, vicepreședinte, Federația Sindicatelor din Sistemul Penitenciar |

**PROCES VERBAL**

Dl George Cătălin ȘERBAN, secretar de stat, președintele Comisiei mixte de dialog privind sistemul penitenciar (Comisia mixtă) a mulțumit participanților pentru prezență și a deschis ședința comisiei mixte de dialog.

**I. SALARIZARE ȘI ALTE DREPTURI**

***1. Stadiul proiectului cu privire la acordarea majorării anticorupție de 12,5%***

Dl. George ȘERBAN, președintele comisiei mixte, a informat participanții că proiectul de ordin de ministru este elaborat, a fost publicat pe site MJ în procedură de transparență decizională și a estimat că aprobarea acestuia va fi în luna decembrie 2024.

Dl. Florin ȘCHIOPU, președinte FSSP, și-a exprimat nemulțumirea cu privire la faptul că organizațiile sindicale nu au primit proiectul de ordin de ministru, așa cum prevede Acordul de transparență decizională.

Dl. Cosmin DOROBANȚU, președinte FSANP, și-a exprimat îngrijorarea cu privire la termenul de aprobare estimat, dat fiind faptul că luna decembrie se suprapune cu evenimente politice datorate alegerilor parlamentare. Astfel, dl DOROBANȚU a propus ca proiectul de ordin de ministru să fie aprobat înainte de luna decembrie și a solicitat un răspuns din partea MJ în acest sens, în săptămâna următoare.

Dl. George ȘERBAN a dat asigurări că MJ va analiza această propunere urmând ca organizațiile sindicale să primească un răspuns din partea MJ cu privire la termenul de promovare a proiectului de ordin de ministru.

***2. Majorarea pentru menținerea capacitații operaționale, prevăzută de OUG 26/2024***

Dl. Florin ȘCHIOPU a cerut prelungirea perioadei stabilite în ordinul de ministru care pune în aplicare prevederile OUG 26/2024, solicitând ca acest lucru să se realizeze până la sfârșitul lunii decembrie 2024.

Dl. Cosmin DOROBANȚU și-a exprimat îngrijorarea cu privire la faptul că de la 1 ianuarie 2025 sistemul penitenciar nu va mai primi majorarea prevăzută în OMJ de punere în aplicare a OUG 26/2024. Dl. DOROBANȚU a avansat propunerea ca termenul stabilit în OMJ de aplicare a OUG 26/2024 să vizeze o perioadă mai mare, de 2-3 ani, nu anual. De asemenea, dl DOROBANȚU a solicitat ca MJ să dea un răspuns în termen de două săptămâni dacă OMJ de aplicare a OUG 26/2024 va fi modificat în sensul prelungirii perioadei de acordare a majorării salariale.

Dl. George ȘERBAN a asigurat că MJ va analiza în următoarele două săptămâni solicitarea organizațiilor sindicale și va formula un răspuns. Dl. ȘERBAN a subliniat faptul că o decizie în acest sens trebuie să țină cont de asigurarea unui echilibru din punct de vedere bugetar.

***3. Decontare rate locuință pentru cei care au intrat în sistemul penitenciar prin concurs, de la MApN***

Dl Florin STOICA, secretar general SNPP, a informat că sunt salariați ai sistemului penitenciar veniți din MApN care nu beneficiază de acest drept.

Dna Ileana PETRE, personal de specialitate asimilat judecătorilor și procurorilor, a precizat că este necesară modificarea statutului polițiștilor de penitenciare.

***4. Buget plată tranșe hotărâri judecătorești***

Dna Silvia CHITICARU, director, Direcția economică - MJ, a informat cu privire la situația fondurilor necesare până la sfârșitul anului și a estimat că plata tranșelor hotărârilor judecătorești va fi realizată în luna decembrie anul curent.

***5. Modificarea legii 223/2015 privind pensiile militare de stat cu privire la actualizarea soldei de grad pentru rezerviști***

Dl. Florin ȘCHIOPU a solicitat prezența unui reprezentant al ANP la discuțiile ce vor avea loc în comisii la Senat, cu ocazia dezbaterii modificării legii privind pensiile militare.

Dl. George ȘERBAN a solicitat dnei Ileana PETRE ca DEAN să comunice dlui secretar de stat Mihai PAȘCA cererea ANP de a participa, printr-un reprezentant, la dezbaterile privind modificarea legii privind pensiile militare.

**II. RESURSE UMANE**

***1. Proiect HG 1600 posturi în plus pentru Poliția Penitenciară - promisiune fermă premier (+10% din posturi existente); stadiu***

Dl. George ȘERBAN a informat că proiectul de hotărâre de guvern se află la Ministerul Finanțelor.

Dl. Cosmin DOROBANȚU a informat că există la Cancelaria Primului-Ministru documente care privesc suplimentarea cu 10% a schemei de personal a ANP.

Dl. Marius NICOLAE, director DRU-MJ a precizat că va verifica această informație.

***2. Promovarea prin împuternicire în funcțiile de top management (director și director adjunct) a unor ofițeri nepregătiți profesional***

Dl. Florin ȘCHIOPU a solicitat ca promovările să includ, în prealabil, o evaluare psihologică, așa cum este prevăzută în cazul concursurilor pe posturi de conducere.

Dl. Cosmin DOROBANȚU a solicitat respectarea deciziei directorului general al ANP, prin care orice promovare în funcție să se facă în mod transparent, în consiliul de conducere, inclusiv la nivelul ANP, nu numai la nivelul unităților penitenciare. De asemenea, dl. DOROBANȚU a solicitat punct de vedere de la MJ pentru a se clarifica dacă directorii și directorii adjuncți numiți prin DZU au competența legală de a semna și acte administrative, precum și de a participa în comisiile stabilite prin legea privind executarea pedepselor privative de libertate. O altă clarificare solicitată este aceea privind modificarea raporturilor de serviciu ale polițiștilor de penitenciare cu sau fără acordul acestora. În continuare, dl DOROBANȚU a solicitat eliminarea din statul de funcții a sintagmei „polițiștii de penitenciare pot desfășura și alte activități decât cele pentru care sunt numiți”. Dl. DOROBANȚU a informat că unii directori de penitenciare mută agenții în sectorul pază ca sancțiune disciplinară, în mod abuziv.

Dl Dan HALCHIN a subliniat că astfel de probleme ar fi trebuit discutate în cadrul întâlnirii regulate ce are loc la interval de trei săptămâni, ce a avut loc la ANP în data de 17 octombrie 2024. În acest context, dl. HALCHIN a precizat că este prima dată când îi este adusă la cunoștință o astfel de situație și a propus ca astfel de probleme să fie discutate la nivelul ANP.

Dl Cosmin DOROBANȚU a fost de acord ca această situație să fie discutată în cadrul viitoarei ședințe ce va avea loc la nivelul ANP propunând ca punctul de vedere al MJ să fie comunicat după desfășurarea acestei ședințe.

În ceea ce privește practica mutării de pe un post pe altul prin DZU, dl George ȘERBAN a solicitat ca ANP să analizeze această problemă.

În continuare, dl Cosmin DOROBANȚU a prezentat situația privind aplicarea Acordului privind raporturile de serviciu ale polițiștilor de penitenciare în cazul activității liderilor de sindicat. Astfel, dl DOROBANȚU a informat că sunt situații în care mass-media îi solicită diferite interviuri în calitate de lider de sindicat, situații ce nu pot fi prevăzute, solicitând ca în astfel de situații informarea privind desfășurarea activității sindicale să fie făcută către șeful direct. De asemenea, dl DOROBANȚU a atras atenția că angajatorul nu are dreptul de a aproba sau nu activitățile sindicale ale membrilor biroului executiv ale organizațiilor sindicale.

Dl Dan HALCHIN a explicat că este necesară stabilirea unui interval orar pentru a cunoaște cu exactitate orele desfășurate efectiv în calitate de lider de sindicat, dacă această activitate se desfășoară pe o durată mai mică decât o zi de muncă, dată fiind calitatea de angajat activ al sistemului penitenciar a domnului DOROBANȚU.

Dl Cosmin DOROBANȚU și-a exprimat acordul în ceea ce privește comunicarea intervalului orar în care desfășoară activitate sindicală, în cadrul unei zile de muncă. De asemenea, dl DOROBANȚU a solicitat să se convină și asupra faptului că pot exista situații excepționale în care informarea cu privire la activitățile sindicale poate fi comunicată în mai puțin de 24 de ore, înainte de desfășurarea activităților sindicale.

Membrii Comisiei au agreat că Acordul colectiv prevede această posibilitate pentru membrii aleși în organele de conducere ale organizațiilor sindicale, cu condiția ca perioada în care sunt desfășurate activități sindicale să fie de minim o oră. Membrii Comisiei au achiesat și cu privire la faptul că angajatorul ia act de informarea liderilor sindicali referitoare la desfășurarea activităților sindicale în timpul programului de lucru, acesta neavând posibilitatea de a aproba sau dezaproba această activitate, în conformitate cu Acordul colectiv.

***3. Stadiu concursuri - urgentarea procedurilor pentru a putea ocupa cel puțin ce este scos în procedură***

Dl. Dan HALCHIN a informat că ANP va intensifica activitățile în ceea ce privește concursul pentru ocuparea a celor 300 de posturi.

***4. Stadiu demersuri relocare penitenciare***

Membrii comisiei au considerat subiectul ca fiind dezbătut.

**III. STATUT POLIȚIȘTI DE PENITENCIARE**

***1. Modificare Lege nr. 145/2019 privind statutul polițiștilor de penitenciare***

S-a convenit ca discuțiile privind statutul polițiștilor de penitenciare să fie purtate în cadrul grupului de lucru constituit la ANP, având această temă de dezbatere.